Art li għoxrin sena ilu kienet esproprjata mill-Gvern bil-għan li tilqa' fiha proġett ta' housing soċjali, għaddiet lura għand is-sidien oriġinali lejlet l-aħħar elezzjoni ġenerali. Deċiżjoni meħuda bil-barka diretta tal-eks-Ministru Chris Said, li llum l-Awtorità tad-Djar qed tipprova toħroġ mill-konsegwenzi negattivi tagħha. Dan il-kuntratt huwa wieħed minn sensiela ta' deċiżjonijiet meħuda fit-48 siegħa ta' qabel il-Partit Nazzjonalista tilef l-aħħar elezzjoni ġenerali. L-art ta' madwar 938m2 f'Tal-Fiddien, in-Naxxar, inbiegħet lid-Dipartiment tal-Artijiet minn ċertu Joseph Camilleri. Minn dan kien hemm kważi 600m2 li d-Dipartiment tal-Artijiet għadda lill-Awtorità tad-Djar biex tħejji għall-proġett soċjali. Fl-2002 il-werrieta tas-sid oriġinali għamlu talba biex jixtru l-art li sa dakinhar ma kinetx żviluppata. Iżda din kienet irrifjutata għax intqal li l-Gvern kellu pjani għaliha. Fil-fatt, fil-post kien hemm maħsub proġett ta' residenzi bil-għan li jonqsu xi ftit dawk fil-lista ta' stennija twila tal-awtorità tad-djar. L-istess seħħ fl-2006 meta l-Perit Sandra Mamo infurmat lill-Avukat tal-werrieta, Martin Fenech, li l-Awtorità kienet diġà ressqet il-pjani tagħha għall-proġett quddiem il-MEPA. Din id-deċiżjoni kienet ikkomunikata wkoll lid-Direttur tal-Artijiet. Jirriżulta li f'dan il-mument il-pjani kienu li jinbnew 15-il residenza u 13-il garaxx. Dan ifisser li diġà kienet tneħħiet biċċa mill-art li oriġinarjament kienet maħsuba biex issir residenza ta' housing soċjali. Kumbinazzjoni, l-artijiet abbandunati huma dawk li ntalbu mill-werrieta f'ittra ta' Settembru 2016. Minn tagħrif li għandu l-KullĦadd jirriżulta li kemm fid-Dipartiment tal-Artijiet u kemm fl-Awtorità tad-Djar qatt ma nstabet raġuni valida għaliex ittieħdet din id-deċiżjoni. Eventwalment, f'Mejju 2007, inkiseb il-permess għal disa' appartamenti u tmien garaxxijiet; permess li kien imġedded mill-Awtorità tad-Djar f'Novembru fl-2012. Fil-perjodu li kien għaddej dan kollu, bejn Ġunju 2007 u April 2011 kienu għadhom għaddejjin l-ittri tal-Avukat Fenech jgħid li l-werrieta riedu l-art lura għax l-art ma kinitx żviluppata minkejja li għadda żmien mill-esproprjazzjoni. Għal dawn l-ittri kien hemm risposti mid-Dipartiment tal-Artijiet li fihom kien iddikjarat li l-Awtorità kienet se tibda x-xogħol. TIBDA L-KAMPANJA ELETTORALI U JINBIDEL KOLLOX Kollox inbidel f'Jannar tal-2013 meta f'pajjiżna kienet bdiet kampanja elettorali. Fit-18 ta' Jannar 2013, il-Kap Eżekuttiv tal-Awtorità tad-Djar Albert Buttigieg (illum kandidat Nazzjonalista) kiteb ittra mal-Ministru tal-Ġustizzja, Djalogu u Komunikazzjoni, Chris Said. Bl-intervent ta' Chris Said intqal li l-Awtorità tad-Djar kienet infurmat lill-Awtorità tal-Ippjanar li ma kellha ebda ħsieb li tiżviluppa l-art f'Tal-Fiddien, in-Naxxar. B'hekk l-Awtorità qablet li l-art kellha tgħaddi għand Joe Camilleri u l-werrieta tiegħu. Kien fis-7 ta' Marzu 2013, jumejn qabel l-elezzjoni ġenerali, li l-kuntratt li għamel fatta d-deċiżjoni ta' Chris Said kien iffirmat, u f'Novembru ta' wara l-werrieta kienu diġà biegħu l-art. Eventwalment, u konsegwenza ta' dan, id-Dipartiment tal-Artijiet talab lura biċċa art li minn dejjem kienet tiegħu. Fil-fatt, dan huwa kkonfermat minn dokument li għandu l-KullĦadd li juri kif id-Dipartiment tal-Artijiet qed jitlob l-art lura lill-Awtorità tad-Djar għax diġà għaddiet għand is-sidien oriġinali. Xi ħaġa li kienet ippruvata wkoll minn kelliem għad-Dipartiment tal-Artijiet li għall-mistoqsijiet ta' ONE News qalet: "Konsegwentament għall-kuntratt datat 7 ta' Marzu 2013, id-Dipartiment tal-Artijiet permezz ta' ittra datata 28 ta' Jannar 2014, kiteb lill-Awtorità tad-Djar biex il-kumplament tal-art li minn dejjem kienet tal-Gvern u li oriġinarjament kienet għaddiet għand l-Awtorità tad-Djar fl-1999, u li skont l-ittra tal-Awtorità tad-Djar tat-18 ta' Jannar 2013 ma kinitx aktar meħtieġa għal xi żvilupp, terġa' tgħaddi lura f'idejn id-Dipartiment tal-Artijiet."